‹‹የዩኒቨርሲቲው አሠራር እንዳንሸጋገር አድርጎናል፤ ሳንሸጋገርም ሥራውን እንድንለቅ መመሪያ መተላለፉ ተገቢ አይደለም›› ሲሉ በማኅበር ተደራጅተው የሚሠሩ ወጣቶች ተናገሩ፡፡
ዩኒቨርሲቲው በበኩሉ ‹‹የተቀመጠው አሠራር ተገቢ በመሆኑ ሥራውን ለሌሎች ሥራ ፈላጊ ወጣቶች መልቀቅ ይኖርባቸዋል›› ብሏል፡፡ባሕር ዳር፡ ጥቅምት 24/2012 ዓ.ም (አብመድ) ተቋማት ለማኅበረሰብ ከሚፈጥሯቸው መልካም ነገሮች መካከል የሥራ ዕድል ፈጠራ በግንባር ቀደምትነት ይጠቀሳል፡፡ ከተመሠረተ ሦስት ዓመታትን ያስቆጠረው ደባርቅ ዩኒቨርሲቲም በግንባታ ሥራ፣ በግንባታ ዕቃዎች አቅርቦት፣ በጽዳትና ውበት እንዲሁም በተለያዩ የውስጥ ሥራዎች ከ300 በላይ ለሚሆኑ የአካባቢው ነዋሪዎች የሥራ ዕድል ፈጥሯል፡፡ ከስደት ተመልሰው ከመንግሥት ‹ሸድ› በመረከብ በዩኒቨርሲቲው አቅራቢያ ብዙዎቹ በንግድ ሥራ ተሰማርተው ራሳቸውን እየቀየሩ ነው፡፡ በማኅበር ተደራጅተው በዩኒቨርሲቲው ውስጥ እየሠሩ ያሉ ወጣቶችም የሥራ ዕድል ተጠቃሚ እንደሆኑ ነግረውናል፡፡የወጥ ቤት ማኅበር ሊቀ መንበሩ ዲያቆን ግርማይ ተረፈ እንደተናረው ከዚህ ቀደም ሥራ ፍለጋ ወደ ተለያዩ አካባቢዎች የሚሄዱ ወጣቶች የሥራ ዕድሉ ተጠቃሚዎች ሆነዋል፡፡ ይሁን እንጂ ተደራጅተው ሥራ ከጀመሩ ሦስት ዓመት የሞላቸው ማኅበራት እንዲለቅቁና አዳዲስ ማኅበራት የዕድሉ ተጠቃሚ እንዲሆኑ ለማድረግ መታሰቡ ተስፋቸውን እንዳለመው ተናግሯል፡፡ ዲያቆን ግርማይ እንደሚለው ዩኒቨርሲቲው ከወጣቶች ማኅበር ጋር ቅጥር የፈጸመው በጊዜያዊነት ነው፤ ስምምነቱንም ያደረጉት በአትራፊነት ሳይሆን በወር ደመወዝ ብቻ ነው፡፡ ይህ ደግሞ ከዕለት ተዕለት ኑሯቸው አልፈው እራሳቸውን እንዲያሻሽሉ አላደረጋቸውም፡፡ በዚህ ምክንያት በሦስት ዓመት ቆይታቸው ለውጥ አለማምጣታቸውን ነው ባልደረቦቹን ወክሎ፡፡